Norges SS

Norges SS var en norsk avdeling av Schutzstaffel (SS), det tyske nazistpartiets ideologiske eliteavdeling før og under andre verdenskrig, fra mai 1941 til juli 1942 da organisasjonen skiftet navn og gjenoppstod som Germanske-SS Norge. 

Norges SS ble dannet torsdag 22. mai 1941 i et stiftelsesmøte i Den Norske Frimurerordens stamhus i Oslo som var overtatt som partibygning for Nasjonal samling (NS), Vidkun Quislings tyskvennlige fascistparti. Til stede var blant andre Quisling, politiminister Jonas Lie, rikskommissar Terboven, SS-sjefen Himmler samt Hirdregiment 7 «Viking», Oslo-avdelingen av NS' «politiske soldater» i Rikshirden. 

Målet var å danne en spesiell vaktstyrke for Quisling etter modell av Leibstandarte-SS Adolf Hitler. Leder var nyutnevnt SS-Standartenführer (oberst) Jonas Lie, med Sverre Riisnæs som nestsjef og ideologisk leder.Omkring 150 mann fra Rikshirden ble tatt opp, Stiftelsen norsk Okkupasjonshistorie 2014: Norges SS) sverget troskap til Adolf Hitler og Quisling før de gjennomgikk en fire ukers opplæring i blant annet nasjonalsosialistisk ideologi og verdensanskuelse, i tillegg til militære fag på den nyopprettede «SS-skolen» på Elverum folkehøgskole.


Norges SS skulle være en norsk parallell eller søsterorganisasjon til Allgemeine-SS, men gikk praktisk talt i oppløsning samme sommer da Tyskland gikk til angrep på Sovjetunionen 22. juni. Hovedstammen av aspirantene vervet seg som «frontkjempere» og ble sendt til krigsopplæring på Kongsvinger. 136 rekrutter gikk inn i Den norske legion, en bataljon i Waffen-SS som ble opprettet 1. august 1941 og skulle kjempe for Finland mot bolsjevismen. Vervingen skjedde etter krav fra sjefen for SS-styrkene i Norge, Wilhelm Rediess. Noen få kom til Regiment «Nordland» som erstatningsmannskaper. 

For de nasjonalt orienterte NS-medlemmene var opprettelsen av en norsk SS-organisasjon en stor provokasjon, da den fulgte en tyskstyrt pangermanisme i stedet for NS' nasjonalistiske fokus. Særlig med Lie som leder og hvor hirden mistet sine sikkerhetsoppdrag og ble tildelt en rolle som en sports- og verneorganisasjon, og rekrutteringsreservoar for Norges SS.

Videre spredte det seg en misforståelse, helt opp til Quisling, om at hirden skulle være den norske parallellen til Allgemeine SS, mens Norges SS skulle være en del av Waffen SS, noe som ikke var tilfellet. Denne krangelen fikk ingen avgjørelse da Norges SS opphørte å eksistere etter at 85 mann gikk inn i Den norske legion.

Sommeren etter, 21. juli 1942, ble SS Norge reorganisert og styrket under navnet Germanske-SS Norge (GSNN), dit de gjenværende medlemmene fra Norges SS ble overført. GSSN ble definert som en «nasjonalsosialistisk soldatorden» av «menn av nordisk ætt og livssyn», «en selvstendig uderavdeling av Nasjonal Samling» og «en avdeling av det storgermanske SS».

Se også
Germanske-SS Norge
Frontkjemper
Den norske legion
Regiment Nordland
SS-skijegerbataljon Norge
Førergarden

Referanser

Kategori:Nasjonal Samling
Kategori:Norge under andre verdenskrig